WASE 132
“Qo Dina na Luve ni Kalou”
MACIU 27:45-56 MARIKA 15:33-41 LUKE 23:44-49 JONI 19:25-30
-
MATE ENA KAUNIRARAWA O JISU
-
YACO ESO NA KA VAKATUBUQOROQORO NI MATE O JISU
Qo sa “ikaono ni aua,” se sigalevu. E duatani na butobuto e solega na ‘vanua taucoko me yacova na ikaciwa ni aua,’ qori ena tolu na kaloko ena yakavi. (Marika 15:33) Qo e sega ni vu mai na butoleka e dau tabonaka kina na matanisiga na vula. E dau yaco qori ena vula vou, ia qo e donuya tu na gauna ni Lakosivia, e dau taucoko kina na vula. E dede tale ga na butobuto qo, na butoleka e dau vica wale ga na miniti. Kena ibalebale ni vakavuna sara ga na Kalou na butobuto qo!
Vakasamataka mada na ka era na cakava o ira na vakalialiai Jisu tiko. Eratou gole tale ga yani ina kaunirarawa e va na yalewa, qori na tina i Jisu, Salome, Meri Makitala, kei Meri na tinana na yapositolo o Jemesa na Lailai.
Erau duri volekata tu “na kaunirarawa” na yapositolo o Joni kei na tina i Jisu. E raica tu yani o Meri nona rube tu ena kau na luvena e vakasucuma qai susuga, kei na mosi e vakila tu. E vaka ga e lausua o Meri ena “iseleiwau balavu.” (Joni 19:25; Luke 2:35) Dua na ka na mosi e tarai Jisu, ia e se kauaitaki tinana ga. E raici Joni qai kaya vei tinana: “Yalewa, raica na Luvemu!” Oti e raici Meri qai kaya vei Joni: “Raica na tinamu!”—Joni 19:26, 27.
Sa rairai yada tiko o tina i Jisu, e tataunaki koya kina vua na yapositolo e daulomana. E kila o Jisu ni ratou se bera ni vakabauti koya na vo ni tacina vakacabecabe. E tuvanaka kina nona qaravi vakayago o tinana, vakayalo tale ga. Dua dina na ivakaraitaki vinaka!
Ni sa oti na butobuto, e tukuna o Jisu: “Au sa karamaca.” Qori e vakayacori kina na ka e tukuni ena iVolatabu. (Joni 19:28; Same 22:15) E siqema o Jisu ni vaka me sa sega ni veitaqomaki o Tamana, me rawa ni vakatovolei na yalodina i Luvena me yacova na kena iyacoyaco. E kacivaka sara o Karisito: “Ilai, Ilai, lama sabakcani?” e kena ibalebale, “Noqu Kalou, noqu Kalou, na cava oni sa biuti au kina?” Nira rogoca qori eso era tu e kea, era taura cala na ka e tukuna, era kaya: “Raica! E kacivi Ilaija tiko o koya.” E cici sara e dua, taura na vutovuto e toni tu kina na waini wiwi, biuta ena mua ni gasau qai solia vei Jisu. Ia era kaya eso: “Laivi koya tu mada! Me laurai sara qo se na kauti koya sobu mai o Ilaija se sega.”—Marika 15:34-36.
E kaya sara o Jisu: “Sa vakacavari!” (Joni 19:30) Io, sa vakacavara kece o Jisu na ka e talai koya mai kina e vuravura o Tamana. Sa qai tinia: “Tamaqu, au sa solia na noqu bula ina ligamuni.” (Luke 23:46) E tataunaka vei Jiova o Jisu na nona bula, e nuidei ni na vakabulai koya tale. Ni nuitaka vakatabakidua na Kalou, e vakacuva na uluna na Karisito, mai cavuka yani nona icegu.
E yaco sara e dua na uneune levu, ra qai kavida na vatu. Na kena kaukaua e tatadoladola kina na ibulubulu ena taudaku kei Jerusalemi Maciu 12:11; 27:51-53.qai ceburaki mai na yagonimate. O ira na raica na ka e yaco ya era lai talanoataka ena “koro tabu.”—
Ni mate o Jisu, e kasei rua mai cake me yaco i ra na ilati balavu ni valenisoro e dau wasea na Loqi Tabu kei na Loqi Tabu Sara. Na ka vakatubuqoroqoro qori e vakaraitaka na cudru ni Kalou vei ira era vakamatei Luvena, e dusia tale ga ni sa dolavi na sala ina Loqi Tabu Sara se lomalagi.—Iperiu 9:2, 3; 10:19, 20.
Dua na ka nodra rere na lewenivanua. E kaya na turaganivalu e liutaka na veivakamatei: “Qo dina na Luve ni Kalou.” (Marika 15:39) De dua a tiko na turaga qori ni rairai o Jisu vei Pailato ena gauna ni veilewai, a veivosakitaki kina ke luve dina ni Kalou. Ia qo sa vakabauta ni yalododonu o Jisu, e Luve tale ga ni Kalou.
Eso e tarai ira na ka vakatubuqoroqoro era raica, nira lesu i vale era “tavia na seredra” ena levu ni nodra rarawa kei na madua. (Luke 23:48) Era vakararai tu mai vakayawa e levu na yalewa era tisaipeli i Jisu, nira dau tomani Jisu ena so na gauna. E tarai ira tale ga vakalevu na ka e yaco ena siga ya.
ssw_Latn fij_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn